Document ID: 31978D0618

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουνίου 1978 περί συστάσεως επιστημονικής συμβουλευτικής επιτροπής για την έρευνα της τοξικότητος και της οικοτοξικότητος των χημικών ενώσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
Εκτιμώντας:
ότι το πρόγραμμα δράσεως των Ευρωπαϊκών Κοινοτήτων με αντικείμενο το περιβάλλον(1) υπογραμμίζει την ανάγκη να ληφθούν υπόψη οι δυσμενείς συνέπειες των χημικών ενώσεων επί του ανθρώπου και του περιβάλλοντος-
ότι πρέπει να δοθεί ιδιαίτερη προσοχή στις ενώσεις, η χρησιμοποίηση των οποίων ενδέχεται να επιφέρει επιβλαβείς συνέπειες στην δημόσια υγεία και σε ποικίλους τομείς του περιβάλλοντος-
ότι η απόφαση της 17ης Μαΐου 1977 του Συμβουλίου των Ευρωπαϊκών Κοινοτήτων και των εκπροσώπων των κυβερνήσεων των Κρατών μελών, που συνήλθαν στα πλαίσια του Συμβουλίου περί επιδιώξεως και πραγματοποιήσεως της πολιτικής και του προγράμματος δράσεως των Ευρωπαϊκών Κοινοτήτων για το περιβάλλον(2), προβλέπει ότι η Επιτροπή προβαίνει με τη βοήθεια μιας επιτροπής εμπειρογνωμόνων σε κοινοτικό επίπεδο σε διαρκή έλεγχο των επιδράσεων των χημικών ενώσεων επί του περιβάλλοντος-
ότι για την Επιτροπή έχει σημασία, προκειμένου να πραγματοποιηθεί αυτός ο διαρκής έλεγχος να συγκεντρώνει στα πλαίσια μιας επιτροπής που θα συντίθεται από επιστήμονες εμπειρογνώμονες, τις απόψεις ατόμων με εξαιρετικά προσόντα,
ΑΠΟΦΑΣΙΖΕΙ:
Άρθρο 1
Συνιστάται στην Επιτροπή μία επιστημονική συμβουλευτική επιτροπή για τον έλεγχο της τοξικότητος και της οικοτοξικότητος των χημικών ενώσεων, που θα ονομάζεται εφεξής "επιτροπή".
Άρθρο 2
1. Η επιτροπή, και σε ωρισμένες περιπτώσεις τα προβλεπόμενα στο άρθρο 8 τμήματα, έχουν σαν έργο να συντάσσουν γνωμοδοτήσεις κατόπιν αιτήσεως της Επιτροπής επί όλων των προβλημάτων των σχετικών με την έρευνα της τοξικότητος και της οικοτοξικότητος των χημικών ενώσεων, των οποίων η χρησιμοποίηση ενδέχεται να επιφέρει επιβλαβείς συνέπειες στην ανθρώπινη υγεία και σε ποικίλους τομείς του περιβάλλοντος, λαμβάνοντας υπόψη:
- τις υπάρχουσες επιστημονικές γνώσεις περί της τοξικότητος και της οικοτοξικότητος των χημικών ενώσεων-
- τις χρήσεις και τις ποσότητες αυτών των ενώσεων-
- την εκτίμηση του βαθμού της επιβαρύνσεως.
Οι γνωμοδοτήσεις της επιτροπής θα αναφέρονται κυρίως:
- στην έρευνα των τοξικών συνεπειών που έχουν οι χημικές ενώσεις επί του ανθρώπου-
- στην έρευνα των διαφόρων τρόπων διαδόσεως και της διαδικασίας συγκεντρώσεως των χημικών ενώσεων μέσα στο περιβάλλον, που επιδρούν ή μπορούν να επιδράσουν στους ανθρώπους-
- στην έρευνα των τοξικών και βλαβερών συνεπειών των χημικών ενώσεων σε ποικίλους τομείς του περιβάλλοντος.
2. Η επιτροπή δεν γνωμοδοτεί επί θεμάτων που αφορούν στις ραδιενεργές ουσίες και στα προβλήματα που συνδέονται με την έρευνα της τοξικότητος και της οικοτοξικότητος των χημικών ενώσεων, κατά το μέτρο, που τα προβλήματα αυτά εμπίπτουν στην αρμοδιότητα άλλων συμβουλευτικών επιτροπών στην Επιτροπή.
Άρθρο 3
Η επιτροπή περιλαμβάνει 22 μέλη εκ των οποίων:
- 18 εμπειρογνώμονες πολύ υψηλού επιπέδου γνώσεων από τα Κράτη μέλη με αναλογία 2 από κάθε Κράτος μέλος,
- 4 εκπροσώπους της Επιτροπής.
Άρθρο 4
Τα μέλη της επιτροπής διορίζονται από την επιτροπή.
Για τις προοριζόμενες να πληρωθούν έδρες, οι οποίες απονέμονται στους εμπειρογνώμονες των Κρατών μελών, η επιτροπή επιλέγει εννέα μέλη, ειδικευμένα στον τομέα της τοξικολογίας και εννέα μέλη στον τομέα της οικοτοξικολογίας. Τα διορίζει μετά από διαβούλευση με τα ενδιαφερόμενα Κράτη μέλη.
Άρθρο 5
Η θητεία ως μέλους της επιτροπής διαρκεί τρία έτη και μπορεί να ανανεωθεί. Μετά την συμπλήρωση της περιόδου των τριών ετών τα μέλη της επιτροπής παραμένουν σε υπηρεσία, έως ότου αντικατασταθούν ή ανανεωθεί η θητεία τους.
Η θητεία ενός μέλους διακόπτεται πριν να συμπληρωθεί η περίοδος των τριών ετών, κατόπιν παραιτήσεως ή θανάτου, ή εάν το Κράτος μέλος του οποίου ζητήθηκε η γνώμη κατά τον διορισμό του, ζητά την αντικατάστασή του. Η αντικατάσταση για το υπόλοιπο της θητείας γίνεται κατά τις διατάξεις του άρθρου 4. Η άσκηση των καθηκόντων δεν αμείβεται.
Άρθρο 6
Ο πίνακας των μελών δημοσιεύεται με ενημερωτικό σκοπό από την επιτροπή στην Επίσημη Εφημερίδα των Ευρωπαϊκών Κοινοτήτων.
Άρθρο 7
1. Μεταξύ των εθνικών εμπειρογνωμόνων μελών, εκλέγει η επιτροπή για μία περίοδο τριών ετών, ένα πρόεδρο και δύο αντιπροέδρους. Για την εκλογή απαιτείται πλειοψηφία των δύο τρίτων των παρόντων μελών.
2. Οι αντίστοιχες υπηρεσίες της Επιτροπής εξασφαλίζουν την γραμματεία της επιτροπής, των τμημάτων και των ομάδων εργασίας, που προβλέπονται στο άρθρο 8 και οργανώνουν τις εργασίες.
Άρθρο 8
Η επιτροπή θα δημιουργήσει τοξικολογικό τμήμα και οικοτοξικολογικό τμήμα. Η επιτροπή εκδίδει τον εσωτερικό κανονισμό των τμημάτων αυτών. Επιπλέον η επιτροπή μπορεί να συστήσει ομάδες εργασίας.
Άρθρο 9
1. Μετά από πρόσκληση της Επιτροπής συνέρχονται στην έδρα της η επιτροπή, τα τμήματα και οι ομάδες εργασίας.
2. Οι αντιπρόσωποι των ενδιαφερομένων υπηρεσιών της Επιτροπής συμμετέχουν στις συνόδους της επιτροπής, των τμημάτων και των ομάδων εργασίας.
Άρθρο 10
Ο Πρόεδρος και/ή η Επιτροπή μπορούν να ζητήσουν να συμμετάσχει σαν εμπειρογνώμονας στις εργασίες της επιτροπής, των τμημάτων και των ομάδων εργασίας, που προβλέπονται στο άρθρο 8, κάθε πρόσωπο που έχει ειδική αρμοδιότητα σε θέμα της ημερησίας διατάξεως.
Οι εμπειρογνώμονες συμμετέχουν στις αποφάσεις μόνον για εκείνο το ερώτημα για το οποίο εκρίθη αναγκαία η παράστασή τους.
Άρθρο 11
Οι αποφάσεις της επιτροπής, των τμημάτων και των ομάδων εργασίας δεν λαμβάνονται κατόπιν ψηφοφορίας.
Η Επιτροπή δεν ζητά γνωμοδότηση της επιτροπής, και σε ωρισμένες περιπτώσεις τη γνωμοδότηση των τμημάτων, μπορεί να θέσει προθεσμία, κατά την οποία πρέπει να δοθεί η γνωμοδότηση.
Άρθρο 12
Με την επιφύλαξη των διατάξεων του άρθρου 214 της συνθήκης, τα Κράτη μέλη της επιτροπής υποχρεούνται να τηρούν το απόρρητο των πληροφοριών των οποίων έλαβαν γνώση, κατά τις εργασίες της επιτροπής, των τμημάτων ή των ομάδων εργασίας, όταν ο πρόεδρος της επιτροπής ή η Επιτροπή τους πληροφορούν, ότι η γνωμοδότηση ή η ερώτηση που ετέθη αναφέρεται σε θέμα εμπιστευτικού χαρακτήρος.
Στην περίπτωση αυτή, στις συνεδριάσεις παρίστανται μόνον τα μέλη της επιτροπής και οι εκπρόσωποι των υπηρεσιών της Επιτροπής.
Άρθρο 13
Η παρούσα απόφαση αρχίζει να ισχύει την 28η Ιουνίου 1978.
Έγινε στις Βρυξέλλες, στις 28 Ιουνίου 1978.

Labels: 1
15
20